Valtuustoaloite: Ylöjärven nuorisovaltuustolle suora aloiteoikeus kaupunginvaltuustoon

Kuntalain 26 § määrittää nuorisovaltuuston vaikutusmahdollisuuksista seuraavaa:

Nuorisovaltuustolle on annettava mahdollisuus vaikuttaa kunnan eri toimialojen toiminnan

suunnitteluun, valmisteluun, toteuttamiseen ja seurantaan asioissa, joilla on merkitystä kunnan

asukkaiden hyvinvointiin, terveyteen, opiskeluun, elinympäristöön, asumiseen tai liikkumiseen sekä

muissakin asioissa, joiden nuorisovaltuusto arvioi olevan lasten ja nuorten kannalta merkittäviä.

Nuorisovaltuusto tulee ottaa mukaan lasten ja nuorten osallistumisen ja kuulemisen kehittämiseen

kunnassa.”

Suoran aloiteoikeuden myöntäminen nuorisovaltuustolle tukee vahvasti kuntalain henkeä. Nuorilla

on puhe- ja läsnäolo-oikeus kaupunginvaltuustossa ja -hallituksessa sekä kuudessa lautakunnassa.

Aloiteoikeus kaupunginvaltuustolle tarkoittaa sitä, että nuorisovaltuuston aloitteet käsitellään

samassa järjestyksessä kuin muut valtuustoaloitteet. Suoran aloiteoikeuden voidaan nähdä lisäävään

nuorisovaltuuston tekemien aloitteiden vaikuttavuutta ja käsittelyn läpinäkyvyyttä. Aloiteoikeus on

normaali käytäntö jo monessa Suomen kunnassa. Tämä selviää Suomen Nuorisovaltuustojen Liitto

ry:n Nuorisovaltuustoselvityksestä (Suomen Nuorisovaltuustojen Liitto, 2019), jonka mukaan 68

%:ssa kunnista nuorisovaltuustolla on aloiteoikeus kunnanvaltuustolle. Ylöjärvellä on toimiva

nuorisovaltuusto. Nuorten vaikutusmahdollisuuksia Ylöjärven kaupungin asioihin tulee edistää.

Kaupungin päätökset koskevat kaikkia kaupunkilaisia, myös nuoria.

Keskustan valtuustoryhmä esittää, että Ylöjärven nuorisovaltuustolle myönnetään suora aloiteoikeus

kaupunginvaltuustoon. Se mahdollistaa sen, että nuorisovaltuuston tekemät aloitteet käsitellään

samassa järjestyksessä kuin muutkin valtuustoaloitteet.

Ylöjärvellä 3.2.2020

Keskustan valtuustoryhmä

Riitta Koskinen ym.